section_heading: Zemljopis
paragraph_text: Oblik Taška konveksan je prema sjeveru i proteže se duljinom od 55 km, a širina mu oscilira od 2,0 do 13 km. Površina Taška kao samostalnog jezera kreće se do 313 km², no za vrijeme kišnih zima ponekad se preko delte Kora na jugozapadu ili istočnih ravnica spaja s Bahteganom i zajedno čine tzv. Nejriško jezero površine do 1810 km². Ovaj se fenomen spominje u djelima ranoislamskih zemljopisaca poput Istahrija, Ibn Havkala i Mukadasija što svjedoči da je kroz povijest bio znatno izraženiji jer je regija bila slabije naseljena i voda nije korištena za navodnjavanje u današnjoj mjeri. Krajnji istočni i zapadni litoralni pojas jezera proteže se preko aluvija i vrlo je blagog nagiba, dok se ostatak obale nalazi uz planine i strmijeg je nagiba.